Vanozviti Vakarwira Rusununguko Vonetsa kuBuhera
MDC inoti vatsigiri vayo vari kunetswa nevatsigiri veZanu PF kuBuhera
Mashoko atiri kutambira anoti vasori, vachibatsirwa nevechidiki veZanu PF, vari kushungurudza makanzura eMDC kuGokwe. Zvinonzi vasori ava vari kusungisawo makanzura aya nemapurisa, voshungurudzwa asi vachizoregwa vasina mhosva dzavapomerwa. Hatina kukwanisa kunzwa divi remapurisa panyaya iyi. Ukuwo, mudzimai wenhengo yeMDC kuBuhera South, Amai Juliet Dakacha-Chirau, avo vakapambwa musi weChina nevanozviti vakarwira hondo yerusununguko, vanonzi vakazoregwa mushure mekurohwa zvakaipisisa. Amai Dakacha-Chirau, mudzimai waVaKillian Chirau, avo vanove nhengo yeMDC. Amai Dakacha-Chirau vakapambwa kubva pamba pavo mushure mekunge vatsigiri veZanu PF, vatadza kubata murume wavo, uyo vaida. NeMugovera, munin’ina waVaChirau, VaMoses Chirau, vanonzi vakapambwawo uye havasi kuzivikanwa kuti varipi. Vanhu vari kupambwa mudunhu reBuhera vanonzi vari kushungurudzirwa pakamba yevatsigiri veZanu PF, iyo iri paMutiusinazita. Bato reMDC rinoti rine nhengo dzakawanda zvikuru dzakakuwadzwa mumhirizhonga yezvematongerwo enyika, idzo dziri kutadza kuwana rubatsiro rwekurapwa. Bato iri rinoti zvikonzero zviri kutadzisa kuti nhengo dzaro dziende kuzvipatara, kushaikwa kwemotokari dzekutakura vanhu ava, sezvo motokari zhinji dzeMDC dzichiri mumaoko emapurisa. Zvimwewo zvinonzi zviri kutadzisa kuti vanhu ava vabatsirwe, kutyisidzirwa kuri kuitwa nebato reZanu PF, kuvanhu vanenge vachida kubatsira. Vachangosarudzwa kumirira Buhera South muparamende, VaNaison Nemadziva, avo vakatizawo mhirizhonga, vaudza Jonga Kandemiiri weStudio7 kuti vakarwira hondo ava vari kushayisa vatsigiri veMDC mufaro. Dzimwe Nhau Kubva kuStudio7...